**Zanimljivu prošlost starog grada Barilovića opisuju i povjesničari gosp. Milan Kruhek i gosp. Zorislav Horvat u svojem stručnom radu: “BARILOVIĆ GRAD “ u tekstu pod naslovom “Povijesni okviri postanka i razvoja grada”.**

 Prema ovom navodu na položaju ­- grada nad Koranom stajala je već nekakva utvrda, feudalni kaštel Barilovića , koji su Turci 1524. napali kao i svu okolicu. Što se tada dogodilo s Barilovićem ne znamo. Jesu li ga Turci zauzeli, popalili, porušili? Je li to bio već čvrsto građeni kaštel ili možda samo drvena utvrda? O svemu tome ne znamo ništa.

Povijesni izvori koji govore o gradu Bariloviću potječu tek iz 16. stoljeća, sačuvani arhitektonski elementi dokumentiraju nam također gradnju koja je mogla nastati upravo u tom vremenu, poslije prvih provala Turaka u ove krajeve.

Nekoliko desetljeća od tog vremena traju obiteljske svađe oko podjele posjeda i grada Barilovića. Otvorene tužbe, procesi, nasilja i osvajanje grada Barilovića od raznih članova ove porodice započinju od godine 1549.

Nijedna kasnija vlast ne govori ništa o gradnji grada. Znamo tek ovo: dok se Barilovići međusobno spore tko će gospodariti gradom i posjedom, već zarana i krajiška vojna vlast računa s gradom Barilovićem kao važnom strateškom pozicijom na Korani koju nastoji uključiti u sistem granične obrane. S druge strane, znamo da se nijedna stara porodica nije tako odlučno suprotstavila krajiškoj vojnoj vlasti koja njihovu baštinu želi posvojiti i staviti u službu interesa granične obrane i carske krajiške vojske.

Uoči gradnje nove tvrđave pod Dubovcem, budućeg Karlovca, godine 1578. tadašnji zapovjednik carske vojske na Hrvatskoj krajini, potpukovnik Ivan Ferenberg u svojem planu stvaranja obrambene granične fronte na liniji od Slunja preko Blagaja i Skrada na Korani do Kupe i Dubovca, računa i s važnim strateškim položajem Barilovića. Međutim, kako se u zadnjem desetljeću borbe s Turcima za održavanje granične obrane na Kupi zbog izgradnje karlovačke tvrđave težište sukoba prenijelo na Donje Pokuplje, na područje između Sredičkog i kaptolske utvrde u Sisk , donekle je bila zanemarena organizacija Gornjeg Pokuplja. Ovdje je sama karlovačka tvrđava bila dovoljna garancija da se Turci neće usuditi na dublje prodore preko Kupe na Kranjsku i Štajersku, a to je u tom času bilo i najvažnije u globalnoj strategiji Gradačkoga ratnog vijeća.

Karlovački zapovjednik Vid Kisel piše također o Bariloviću. Već u prvoj instrukciji nadvojvode Ferdinanda iz 1602. godine upućenoj Kiselu u Bariloviću je trebalo smjestiti posadu od 15 vojnika. U tom rasporedu vojnih sila i strateškoj povezanosti svih obrambenih položaja od Slunja do Karlovca, Bariloviću je bila povjerena još jedna važna zadaća: kontrola kretanja neprijatelja i dojava takvih vijesti pomoću pucanja iz mužara ili paljenjem vituljača, kresova, na relaciji između Skrada na Korani, Tounja i Karlovca.

Vid Kisel u svom pismu upućenom nadvojvodi Ferdinandu iz Karlovca 1. lipnja 1604. godine dosta opširno govori o problemu Barilovića. Kisel najprije naglašava da Barilovići nisu nikada mogli sami braniti svoj grad onako kako je to trebalo, da su ga napustili i zapustili, ostavili ga u opasnosti da bude zauzet od Turaka i da posluži neprijatelju protiv interesa domovine. Konačno se dogodilo i to da su ga oni sami i zapalili, radije nego da ga predaju krajiškim stražama, carskoj vojsci koja bi branila grad i njenu okolicu. Sada pak, kada je on namjeravao preuzeti ovako zapušten njihov grad, obnoviti ga i postaviti u njega krajišku stražu Barilovići su smjestili tamo nekakvog jadnog seljaka, popravili su nešto u gradu i gradska vrata, s namjerom da taj seljak u njihovo ime i za njih i dalje čuva grad Barilović. Valjda su Barilovići mislili i nadali se da ću ja njima podrediti haramije koje su trebale u gradu održavati straže, što dakako, ja zbog više razloga nikako nisam mogao učiniti. Tada su Barilovići opet i tog čovjeka povukli iz grada, pa je grad opet ostao posve prazan i napušten. Kisel i dalje objašnjava da je on tada grad zaposjeo u ime carskog veličanstva i u njemu uredio stalnu stražu sastavljenu od starih haramija, koji su i do sada vršili takvu službu po utvrdama i čardacima okolo Korane i Mrežnice.

Kisel je tako barilovićku utvrdu uključio u sistem krajiških graničnih utvrda Hrvatske krajine. Posve je jasno da se s takvim rješenjem nisu mogli pomiriti Barilovići. Oni traže svoje pravo preko hrvatske staleške skupštine, Hrvatskog sabora, koji brani njihove feudalne interese. Sabor iste godine u mjesecu srpnju šalje kralju Rudolfu tužbu protiv nasilnog osvajanja njihova grada Barilovića i traži da se vrati natrag zakonitim vlasnicima. Zanimljiva je napomena Sabora u tom dokumentu da je Kisel naime već gotovo dvije godine bez povoda i protiv svih prava i zakona zaposjeo grad Barilović i postavio u njega vojnike, što bi značilo da je Barilović već od 1602. godine pod nadzorom i komandom karlovačkog vojnog zapovjedništva. Osim toga, Sabor u svojem prosvjedu protiv Kiselova postupka spominje da su ga njegovi zakoniti vlasnici sami čuvali, jednim ga dijelom dali i popraviti i u njemu održavali stražu, drugim riječima, da nije istina da su Barilovići ovaj grad posve napustili.

U svakom slučaju, od početka 17. stoljeća Barilović se našao u sastavu krajiških utvrda Hrvatske vojne krajine, pod neposrednim zapovjedništvom karlovačkog generala. Od tog vremena, o stanju grada kao utvrde brine se vojska, najprije sama vojna posada smještena u gradu, potom karlovačko zapovjedništvo i Gradačko ratno vijeće preko svojeg građevnog ureda, komisija i nadzora koji vode vojni inženjeri i graditelji. Sasvim je sigurno da grad Barilović u službi vojnih potreba tokom 17. i 18. stoljeća doživljava mnoge, veće i manje građevne promjene .

Godine 1613. kranjski staleži koji svojim udjelom pokrivaju najveći dio vojnih troškova ove Krajine, u jednom projektu, nastoje kralju Ferdinandu objasniti na koji način bi trebalo pojačati graničnu obrambenu frontu u Hrvatskoj, pa tu između drugih utvrda na području Karlovačkog generalata spominju i Barilović. Za njega također navode i inače općenitu konstataciju da je u slabu i jadnu građevnom stanju. U izvještaju krajiške građevne komisije iz godine 1638. opet je zabilježena gotovo ista napomena, loše građevno stanje grada koje nije bilo popravljeno. Cijeli je grad u lošem stanju. Nema ni poštenog krova na postojećim zgradama unutar gradskih zidova, nema niti podova u tim zgradama, a i same zidove bi trebalo popraviti. U gradu su smještena dva vojvodstva vojnika koji drže straže samo na jednom mjestu izvan grada, u čardaku Skaličevo. Komisija predlaže popravak Barilovića i procjenjuje da bi za najnužnije poslove trebalo osigurati oko 300 forinti. Osim toga napominje komisija, doseljeni Vlasi su tu podigli svoje kućerke, pa bi bilo potrebno zbog kakve – takve sigurnosti tih žitelja da se okolo tih kuća podigne nekakav zaštitni plot, dakle da se i to novo naselje uredi kao branjena palanka .

Već u drugoj polovici 17. stoljeća Barilović postaje štapsko mjesto, “Haubtmanschafft Warillouitsch”, sijelo kapetana koji pod svojim zapovjedništvom ima i vojnu posadu Skrada na Korani, kao i straže na okolnim čardacima: Skaličevo, Skradinac i Jana, odnosno pod drugim nazivom poznat kao čardak Žednik . Godine 1657. zapovjednik Barilovića i Skrada zapovijeda četom od 84 vojnika koji su raspoređeni na straže u spomenutim utvrdama i čardacima.

Nasljednici loze Barilovića nisu ni u tom razdoblju odustali da u svakoj prilici traže svoje pravo na posjed Barilovića. Kada se počelo govoriti da će uskoro biti ukinuta Vojna krajina, jer tada već i nije imala svojeg ranijeg opravdanog postojanja, Stjepan Jelačić sin Kate Barilović, traži 1720. godine od kralja da mu vrati grad Barilović i pripadajući mu posjed koji je nekoć bio baština i pravo vlasništvo porodice Barilovića, potvrđen i darovnicom kralja Maksimilijana godine 1569.

Međutim, još će više od jednog stoljeća Vojna krajina ostati na hrvatskom tlu kao sistem vojne vlasti i sile. U Bariloviću se smjenjuj kapetani krajiške vojne posade sve do ukinuća Vojne krajine 1871. godine . Kratko vrijeme, godine 1775. bilo je u Bariloviću smješteno i zapovjedništvo Slunjske regimente.

 Nakon odlaska vojske iz grada, Barilović je poslužio kao sjedište kotarske oblasti, a kada je i ova 1876. premještena u Rakovac kraj Karlovca, Barilović je bio prepušten lokalnoj upravi i lokalnim potrebama. Sve do Drugog svjetskog rata u njemu su bili smješteni općinski uredi, pučka škola, a i razna spremišta. Posve je sigurno da je i ovo najnovije gospodarenje starim barilovićkim gradom, nakon odlaska vojne posade, mnogo toga u gradu promijenil . Na žalost ni ovo nam razdoblje nije sačuvalo arhitekturu grada, ni karakteristične detalje tih najnovijih preinaka, dogradnji i popravaka. Rat je odnio i staru sliku grada Barilovića. Ostali su nam samo temelji, njegovi vanjski obrambeni zidovi, stare slike i tlocrti po kojima danas prepoznajemo njegov raniji povijesni izgled ”.

**Izvještaji o stražama koje postoje od Karlovca duž Korane i Mrežnicom uzvodno i plićinama kojima se Turci ponekad koriste za prelaženje granice.**

Izvan Karlovca počinje zaštita na Križanić tornju (Chrizanitz Thurn) na mostu preko Korane ; na istoj strani nizaju se slijedeći čardaci ( Tschardacken ) sa stražama : Dvorski (Duersky) , Veliki i Mali Prozor (gross Undt khlein Prossorij), Nablatna (Naplatna ), Bopović (Bopowitsch) . Potom slijedi uz rijeku Kupu od kamena sagrađeni stari dvorac Kamensko (Kamensko), Mekušje (Meckguschiz) i Šišljević (Saywatz). Koranom uzvodno slijede plićine (prijelazi) Pavletić (Pauletisch), Dušin (Duchky). Na desnoj strani između Korane i Mrežnice, jednu milju udaljeno od Karlovca, leži razorena i napuštena postaja, na jednoj prilično važnoj i usamljenoj uzvisini, zvana **Belaj** (Belley). Od nje je preostao još samo razrušeni toranj, okružen mjestimično porušenim zidinama. Ta utvrda se ne čuva, što zbog njene neupotrebljivosti, što zbog pomanjkanja vode jer tu nema ni zdenca ni cisterne. Plićina Priseka (Pritiska) leži ispod čardaka Markušić (Markoschut). Iznad njega na jednom brežuljku leže stare zidine, ostaci crkvice imenom **Velemerić**  (Welmwritsch) ; tu čuva stražu neki vojvoda. Spomenute zidine ne raspolažu ni sa stubama ni s krovom zbog čega tamošnja posada mora logorovati pod otvorenim nebom. Kako bi im se pomoglo i smjestilo na suho, bilo bi potrebno „nadkroviti“ zidine, izgraditi stube, a izvana naokolo postaviti jaku ogradu u svrhu obrane od iznenadnih prepada. Budući da se drvena građa nalazi u neposrednoj blizini, treba platiti samo željezne čavle i rad; radovi mogu biti izvršeni za 30 – 40 guldena.

Zatim slijedi Popolski ( Popolsky), Budački (Budaschky), po imenu Stiničić (Stinitisch ) i ispod Barilovića slijedi šesta isto tako prilično široka plićina.

Na to slijedi **Barilović** (Warillowitsch) , jedna utvrda ili bolje rečeno njen ostatak, što leži visoko iznad Korane. Sa te strane se utvrdi ne može prići . Tu čuvaju stražu dvojica vojvoda. To mjesto je zbog svog prikladnog položaja vrlo povoljno za jednu veću tvrđavu. Za sada je potrebno utvrdu nadkroviti, te iznutra dužinom zidova podići drveno postolje kako bi se posada mogla braniti u slučaju napada. Osim toga morali bi zidovi na nekim mjestima biti popravljeni i puškarnice na njima probijene. To se može učiniti bez poteškoća i bez daljnjih troškova, pa budući da na licu mjesta ima dovoljno kamenja za pečenje vapna, plaćaju se samo troškovi rada.

Iznad Barilovića su plićine Kušinat ( Kussinath), Šulat (Schulat), Vražić (Vratschuz) , Brod ( Brodar). Između ovog i Skrada (Skrath) ispod jednog izvora, običavaju Turci s vremena na vrijeme preplivati i činiti štetu. Njih se, naime, ni sa stražarnice u Brodaru ni sa one u Skradu ne može primijetiti. Posljednji je jedanaesti prijelaz. Dvanaesti imenom Crikva (Tschriskva) leži između spomenutog izvora i Skrada. Kad se ide odavde prema Karlovcu, s lijeve strane, zemlja koja tu leži između Korane i Mrežnice potpuno je nenaseljena i neobrađena, a čuvaju i okružuju je četiri: Čedik (Schedig), Kosar (Kossar) , Pracin (Prasin), koji leži sasvim u blizini na jednoj uzvisini iznad Mrežnice (Mreschnitza), te Naviki (Nawagky) .

Na osnovu starih crkvenih zapisa saznajemo da je već prije 1867. godine u općinskom uredu (Curia officialis) u starom gradu Bariloviću ( kuli) službovao Petar Petrovits (capitaneus) i žena mu Carolina Benčević, a zatim Marko Tuškan i žena mu Elizabeta Žugčić. Poslije njega službuje Marko Marčac, a žena mu je Katica r. Pokupac. U određenom periodu u Bariloviću je bio općinski liječnik gosp. Lovro Sor, koji nakon umirovljenja odlazi u Kranjsku. Kraljevska poštarica je Jelka Papa. Financijalni preglednik u razdjelu financijalne straže je gosp. Mijo Porcinkula. Stražari u općini su u jednom periodu bil : Ivan Brajković, Ivan Žilić, Mile Pijevac (vlah) . U crkvenim zapisima piše : “ Da li je Ivan Žilić bio katolik ili vlah, nije znao preglednik pravo kazati, samo za Pijevca znade da je vlah. Dakle, tako se malo pitalo koje je vjere službenik da to niti predpostavljeni ne zna.

Porodica Bižić u Bariloviću se spominje već 1857. - Sava Bižić. U određenom vremenskom periodu Jovan Bižić je bio starješina sela.

Osvrnimo se malo na naziv “Vlah “. Tako su Hrvati u barilovićkom kraju nazivali stanovnike pravoslavne vjeroispovjesti. Za njih je to bio pogrdan naziv, ali možda ispravniji nego da ih zovu Srbi, što mnogi najvjerojatnije i nisu bili, a oni su Hrvate u nekom također pogrdnom značenju nazivali “Kranjci“ , što nema direktne veze sa Slovenijom i Kranjom.